**ΕΓΚΥΚΛΙΟΣ ΠΡΟΣ ΤΟΥΣ ΚΑΤΟΙΚΟΥΣ ΠΑΡΟΥ ΣΧΕΤΙΚΑ ΜΕ ΤΗΝ ΔΙΑΧΕΙΡΙΣΗ ΔΕΣΠΟΖΟΜΕΝΩΝ & ΑΔΕΣΠΟΤΩΝ ΖΩΩΝ**

Η ισχύουσα νομοθεσία (Ν.4039/2012 / ΦΕΚ 15/02.02.2012 & Ν.4235/2014 / ΦΕΚ Α32/11.02.2014) «*Για τα δεσποζόμενα και τα αδέσποτα ζώα συντροφιάς»* προβλέπει τις υποχρεώσεις των ιδιοκτητών ζώων καθώς και τις ποινικές και διοικητικές κυρώσεις που αντιστοιχούν στην μή τήρηση αυτών των υποχρεώσεων.

**Με την παρούσα Εγκύκλιο, ο Δήμος Πάρου, επιθυμεί να υπενθυμίσει σε όλους τους κατοίκους του νησιού που έχουν ζώα** **ότι:**

* Απαγορεύεται να αφήνουν τα ζώα τους να γυρίζουν ελεύθερα/αδέσποτα.
* Απαγορεύεται να τα εγκαταλείπουν επειδή τα βαρέθηκαν, έφυγαν ή δεν μπορούν να τα φροντίζουν άλλο.
* Απαγορεύεται να πετάνε τα νεογέννητα κουτάβια και γατιά σαν άψυχα απορρίμματα.
* Απαγορεύεται να έχουν τα σκυλιά τους δεμένα με αλυσίδα ή σχοινί ή να τα αφήνουν σε μπαλκόνια και αυλές μόνα τους.
* Οφείλουν να ΣΤΕΙΡΩΝΟΥΝ τα ζώα τους εφόσον δεν έχουν σε ποιόν να διαθέσουν στη συνέχεια τα νεογέννητα.
* Οφείλουν να προσφέρουν στα ζώα τους άνετο και ασφαλή χώρο διαβίωσης, προστατευμένο από το κρύο, τη βροχή αλλά και από τη ζέστη το καλοκαίρι.
* Να τα «τσιπάρουν» (ηλεκτρονική σήμανση) για να αποδεικνύεται η ιδιοκτησία τους και να διατηρούν οπωσδήποτε γι αυτά βιβλιάριο υγείας.
* Να φροντίζουν για την καλή τους υγεία, να τα φροντίζουν και να τα αγαπούν, διαθέτοντας πάντα επαρκή τροφή και νερό στον χώρο που αυτά ζούν.
* Αυτοί οι οποίοι ταίζουν γάτες σε διάφορες γειτονιές του νησιού, θα πρέπει να τις ΣΤΕΙΡΩΝΟΥΝ, σε συνεργασία με τις Φιλοζωϊκές Οργανώσεις, για να μή πολλαπλασιάζονται περαιτέρω.
* ΑΠΑΓΟΡΕΥΕΤΑΙ ΤΟ ΠΑΣΤΟΥΡΩΜΑ στα παραγωγικά ζώα (π.χ.μοσχάρια, αγελάδες, πρόβατα, κατσίκια). Αυτά, πρέπει να ζούν και να βόσκουν σε περιφραγμένους χώρους ή υπό επιτήρηση, ενώ οι ιδιοκτήτες τους οφείλουν να τους εξασφαλίζουν ασφαλή και υγιή διαβίωση, προστατεύοντάς τα από το κρύο και τη ζέστη και διαθέτοντάς τους πάντα καθαρό νερό και τροφή.

Σημειώνεται επίσης, ότι με την παρέμβαση της Αστυνομίας, κάτοικοι της Πάρου που παραπέμθηκαν στον Εισαγγελέα Σύρου με την κατηγορία της κακοποίησης ζώων, υπέστησαν τις από τον Νόμο προβλεπόμενες ποινικές και διοικητικές κυρώσεις (φυλάκιση και χρηματικά πρόστιμα / βλ.Συνημ.)

Ο Δήμαρχος Πάρου

Μ.Κωβαίος